**Tájékoztatás a szolgáltatások igénybevételéhez személyes gondoskodást nyújtó ellátás esetén**

Az Országgyűlés 1993. február 17-i ülésnapján fogadta el a szociális igazgatásról és szociális ellátásokról szóló, azóta már többször módosított 1993. évi III. törvényt (Szociális törvény).

A Szociális törvény a járási hivatal, valamint az önkormányzatok által nyújtható támogatások keretszabályait tartalmazza. Az önkormányzati ellátásokra vonatkozó részletes szabályokat az önkormányzatok rendeleteikben állapítják meg. A törvény célja, hogy a szociális biztonság megteremtése érdekében meghatározza az állam által biztosított egyes szociális ellátások formáit, szervezetét, a szociális ellátásokra való jogosultság feltételeit, valamint érvényesítésének garanciáit. Jelen tájékoztatóban a személyes gondoskodást nyújtó szociális ellátások **2018. évben hatályos** formáit, a jogosultság feltételeit ismertetjük.

***Gyermekjóléti alapellátás***

A gyermekjóléti alapellátás célja, hogy a szociális munka eszközeivel hozzájáruljon a gyermek testi, értelmi, érzelmi és erkölcsi fejlődésének, jólétének, a családban történő nevelésének elősegítéséhez, a veszélyeztetettség megelőzéséhez, a kialakult veszélyeztetettség megszüntetéséhez, valamint a gyermek családjából történő kiemelésének megelőzéséhez.

A családok segítése érdekében veszélyeztetettséget és krízishelyzetet észlelő jelzőrendszer működik. A jegyző, a járási hivatal, továbbá a szociális, egészségügyi szolgáltató, intézmény, valamint a gyermekjóléti szolgáltató, a pártfogói felügyelői és a jogi segítségnyújtói szolgálat jelzi, a társadalmi szervezetek, egyházak és magánszemélyek jelezhetik a családsegítést nyújtó szolgáltatónak, intézménynek, ha segítségre szoruló családról, személyről szereznek tudomást.

A Szolgálat a Gyvt. 33. § (1) bekezdés és a Sztv. 20. § (1) (2) bekezdések alapján a személyes gondoskodást nyújtó ellátás esetén az ellátás megkezdésekor az ellátásra jogosult gyermeket és törvényes képviselőjét tájékoztatja a következőkről:

***1.Szolgáltatás tartalma:*** A gyermekjóléti szolgáltatás olyan - a gyermek, egyén és a család érdekeit védő- speciális személyes szociális szolgáltatás, amely a szociális munka módszereinek és eszközeinek felhasználásával szolgálja a gyermek testi és lelki egészségének, családban történő nevelkedésének elősegítését, a gyermek veszélyeztetettségének megelőzését, a kialakult veszélyeztetettség megszüntetését, illetve a családjából kiemelt gyermek visszahelyezését. Célja a szociális vagy mentálhigiénés problémák, illetve egyéb krízishelyzet miatt segítségre szorulók számára az ilyen helyzethez vezető okok megelőzése, a krízishelyzet megszüntetése, valamint az életvezetési képesség megőrzése.

***2. A Nagytarcsai Szociális Segítő Szolgálat feladatai:*** Folyamatosan figyelemmel kíséri a településen élő gyermekek szociális helyzetét, veszélyeztetettségét, az alapellátás keretében, önkéntes együttműködés alapján családgondozással segítik a támogatást kérő családokat, gyerekeket. Ha a gyámhatóság egy gyerek védelembe vételéről dönt, akkor elkészítik a védelembe vett gyermek cselekvési tervét, együttműködik az esetmenedzserrel és biztosítják a kötelezően igénybe veendő támogató munkát. Felkérésre környezettanulmányt készít, a területi járási hivatal felkérésének megfelelően vizsgálja és feltárja az örökbe fogadni szándékozók körülményeit.

A fentieken kívül a veszélyeztetettség megelőzése és megszüntetése érdekében különböző szolgáltatásokat nyújt. Ennek keretében utcai, szociális munkát végeznek a csellengő gyerekek felkutatására és szabadidejük hasznos eltöltésének megszervezésére, különböző jellegű tanácsadásokat szervezünk, segítséget nyújtunk hivatalos ügyek intézésében.

A Nagytarcsai Szociális Segítő Szolgálat koordinálja a veszélyeztetettséget észlelő és jelző rendszer működését. Rendszeresen konzultál a jelzőrendszer-hálózati tagokkal, megszervezi a konferenciákat, megbeszéléseket.

A készenléti ügyelet telefonos, szükség esetén személyes segítséget nyújt munkaidőn kívül is.

Szociális és egyéb információs adatok gyűjtése. Tájékoztatja a szülőt, illetve az ítélőképessége birtokában levő gyermeket, mindazon jogokról, támogatásokról és ellátásokról, amelyek összefüggésben állnak a gyermek testi, lelki egészségének biztosításával, családban történő nevelkedésének vagy a gyermek számára szükséges védelem biztosításának elősegítésével. Tájékoztatja a válsághelyzetben levő anyát az őt és a magzatot megillető jogokról, támogatásokról és ellátásokról, az egészségügyi intézményeknél működő inkubátorokról, illetve abba a gyermek-örökbefogadáshoz való hozzájárulás szándékával történő elhelyezésének lehetőségéről, a nyílt és a titkos örökbefogadás lehetőségéről, joghatásairól, valamint a nyílt örökbefogadást elősegítő közhasznú szervezete, illetve a nyílt örökbefogadást elősegítő és a titkos örökbefogadást előkészítő szolgáltatók tevékenységéről és elérhetőségéről. Tájékoztatást nyújt az igénybe vevőnek jogi képviselet, pszichológiai tanácsadás lehetőségéről. Egyéni esetkezelés keretében életvezetési, mentálhigiénés tanácsadást nyújtása. Családtervezési, pszichológiai, nevelési, egészségügyi, mentálhigiénés és káros szenvedélyek megelőzését célzó tanácsadás vagy az ezekhez való hozzájutás megszervezése. A válsághelyzetben lévő várandós anya támogatása, segítése, tanácsokkal való ellátása.

Segíti az igénybe vevőket a családban jelentkező működési zavarok ellensúlyozásában, a családban élő gyermek gondozásában, ellátásának megszervezésében. Az igénybe vevő szükségleteinek kielégítése, problémájának megoldása, céljai elérése érdekében számba veszi és mozgósítja az igénybe vevő saját és környezetében jelentkező erőforrásait, továbbá azokat a szolgáltatásokat, amelyek bevonhatók a célok elérésébe, újabb problémák megelőzésébe. Szabadidős és közösségi programok szervezése. Folyamatosan figyelemmel kíséri az érintett személyt, illetve családot veszélyeztető körülményeket (pl. kapcsolati- és/vagy gyermeknevelési problémák, válás, munkanélküliség), és a veszélyeztetett személy, illetve család szolgáltatások és ellátások iránti szükségleteit. Információt nyújt a szociális, munkaügyi, társadalombiztosítási ellátásokról, az ezekkel kapcsolatos ügyintézést, tanácsadást, valamint a társadalmi beilleszkedést segítő szolgáltatásokhoz való hozzájutást biztosítja, az igénybe vevőt továbbirányítja a megfelelő szervezetekhez, intézményekhez. Segítséget nyújt a hivatalos ügyek hatékony intézésében.

Családlátogatás alkalmával a családon belüli konfliktusok, feszültségek feltárása, a környezet megismerése a gondozási folyamat sikerének érdekében.

A gyermekjóléti szolgálat által nyújtott szolgáltatások térítésmentesek.

A szolgáltatások várható eredményének joghatásai (1997. évi XXXI. törvény a gyermekek védelméről és a gyámügyi igazgatásról alapján):

* Ha a szülő vagy más törvényes képviselő a gyermek veszélyeztetettségét az alapellátások önkéntes igénybevételével megszüntetni nem tudja, vagy nem akarja, de alaposan feltételezhető, hogy segítséggel a gyermek fejlődése a családi környezetben mégis biztosítható, a gyámhatóság a gyermeket védelembe veszi. A gyámhatóság a bűncselekmény vagy az elzárással is sújtható szabálysértés elkövetése miatt indult védelembe vétel iránti eljárásban, vagy a már fennálló védelembe vétel mellett a nyomozó hatóságnak a bűncselekmény vagy a szabálysértési hatóságnak a szabálysértés elkövetéséről tájékoztató, a gyámhatóság felé tett jelzését követően megkeresi a pártfogó felügyelői szolgálatot környezettanulmány és a gyermek veszélyeztetettségének bűnmegelőzési szempontú kockázatértékelése beszerzése céljából. A védelembe vétel évente, rendkívüli esetben 6 hónap után felülvizsgálásra kerül, amennyiben a veszélyeztető tényező megszűnik, mérséklődik, a Járási Hivatal Gyámügyi Osztálya megszüntetheti a védelembe vételi eljárást és elrendelheti a család alapellátás keretein belüli támogatását.

Ha a védelembe vétel nem vezet eredményre, a Hatóság meghosszabbíthatja az eljárást, illetve indokolt esetben kiemelheti a gyermeket a családból.

* Ha a gyermek felügyelet nélkül marad, vagy testi, értelmi, érzelmi és erkölcsi fejlődését családi környezete vagy önmaga súlyosan veszélyezteti, és emiatt azonnali elhelyezése szükséges, a gyámhatóság, valamint a rendőrség, az idegenrendészeti hatóság, a menekültügyi hatóság, az ügyészség, a bíróság, a büntetés-végrehajtási intézet parancsnoksága a gyermeket azonnal végrehajtható határozatával ideiglenesen elhelyezheti
* Amennyiben az alapellátás keretein belül a kliens hozott problémája megoldásra kerül, az eset Szolgálatunknál lezárásra kerül

***3. A gyermekjóléti szolgáltatás igénybevétele:*** A személyes gondoskodás igénybevétele önkéntes, az ellátást igénylő kérelmére történik, az „Együttműködési megállapodás” aláírásával. Az Együttműködési Megállapodás egy évre köthető. Az Együttműködési Megállapodásban rögzítésre kerül egy cselekvési terv, amelyben az igénybe vevő által hozott, illetve a valós és nem látszó, de megoldást kívánó probléma kerül megfogalmazásra. A cselekvési tervet félévente felül kell vizsgálni. Ha a gyermek védelme az ellátás önkéntes igénybevételével nem biztosított, akkor hatósági intézkedés esetén kötelező az igénybe vétel. Az ellátás megkezdésének legkorábbi időpontjáról az Intézményvezető, Dr. Novák Éva tájékoztatja az ügyfelet.

***4. A gyermekjóléti szolgáltatás igénybevételének lehetséges megszűnési módjai:*** Az önkéntesen igénybe vett ellátást félévente felül kell vizsgálni, és amennyiben az ellátás megkezdésekor jelentkező probléma, illetve a segítő tevékenység során jelentkező problémák már nem állnak fent, az ellátás megszűnik.

Az önkéntesen igénybe vett ellátás megszüntetését a jogosult, illetve törvényes képviselője kérelmezheti, melynek alapján az intézményvezető az ellátást megszünteti. Az ellátás a megegyezés időpontjában, illetve ennek hiányában a megállapodásban foglaltak szerint szűnik meg.

Az igénybe vevő, szülő/ törvényes képviselője tudomásul veszi, hogy a jelen megállapodással igénybe vett szolgáltatás külön intézkedés nélkül megszűnik az alábbi esetekben:

- a Szolgáltatást nyújtó jogutód nélküli megszűnésével,

- a jelen megállapodásban meghatározott időtartam lejártával,

- a családsegítés és gyermekjóléti szolgáltatást igénybe vevő halálával.

A családsegítés és gyermekjóléti szolgáltatást igénybe vevő, törvényes képviselője tudomásul veszi, hogy a Szolgáltatást nyújtó a szolgáltatást megszünteti:

- a szolgáltatást igénybe vevő, törvényes képviselőjének a jogviszony megszüntetésére vonatkozó bejelentése

alapján megállapított időpontban,

- ha a jogosult a házirendet ismételten súlyosan megsérti, vagy az ellátás feltételei, okai már nem állnak fenn,

illetve

- ha az igénybe vevő/szülő/törvényes képviselő a Szolgáltatást nyújtóval való együttműködést visszautasítja.

Az intézményvezető az önkéntesen igénybe vett ellátás megszüntetéséről, valamint az ellene tehető panaszról írásban értesíti a jogosultat vagy törvényes képviselőjét. Egyet nem értés esetén a jogosult vagy törvényes képviselője az értesítés kézhezvételétől számított nyolc napon belül a fenntartóhoz fordulhat.

***5.Dokumentáció, nyilvántartás:*** Az ellátás során a személyes adatok vezetése az „Esetnapló” elnevezésű nyomtatványban valósul meg, gyermekek esetén a „T-Törzslap” is töltendő. A gyermekjóléti alapellátás és a gyermekvédelmi szakellátás során a gyermekek élethelyzetének feltárására, sorsának megtervezésére és végigkísérésére a „Gyermekeink védelmében” elnevezésű adatlap rendszer szolgál.

A szolgáltatást nyújtó felhívja az igénybe vevő/ szülő/ törvényes képviselője figyelmét az intézményi nyilvántartásokhoz szükséges adatok szolgáltatására, továbbá a jogosultsági feltételekben, a nyilvántartásban szereplő, személyazonosító adatokban bekövetkezett változások bejelentésére.

Az igénybe vevő vagy törvényes képviselője tudomásul veszi és vállalja, hogy a családsegítés és gyermekjóléti szolgáltatást nyújtó családsegítővel együttműködik, a probléma megoldásában közreműködik elfogadva a családsegítő javaslatait, valamint adatszolgáltatási kötelezettségének eleget tesz.

Az igénybe vevő elfogadja a gondozási terv céljait, és együttműködik a tervben meghatározottak teljesítése érdekében, szükség esetén az észlelő- és jelzőrendszer tagjaival is.

***6. A Gödöllői Forrás Szociális Segítő és Gyermekjóléti*** ***Központ*** feladatai közé tartozik a hatósági intézkedésekre vonatkozó javaslatok elkészítése,a védelembe, illetve nevelésbe vett gyermekekkel és családjaikkal való segítő munka koordinálása, támogatása. A kórházi szociális munka a területileg illetékes kórházakkal való együttműködésen alapul, például a szülések körüli krízisek és gyermekbántalmazások esetén nyújthat hatékony segítséget. Az iskolai szociális munka keretein belül közvetítenek a pedagógusok, a szociális szféra szakemberei között, illetve támogatást nyújtanak oktatóknak, diákoknak és szülőknek egyaránt. Az intézmény munkatársai kapcsolattartási ügyeletet biztosítanak azoknak az elvált családoknak számára, ahol a szülő-gyerek kapcsolattartás a szülők konfliktusai miatt problematikus. A készenléti szolgálat telefonos, szükség esetén személyes segítséget nyújt munkaidőn kívül is.

A Központ segítséget nyújt a szociális diagnózis felállításában, mely szolgáltatás igényét a Nagytarcsai Szociális Segítő Szolgálat közvetíti részükre. A szociális diagnózis az egyes szociális és gyermekvédelmi tárgyú törvények módosításáról szóló 2016. évi CLXVI. törvény alapján, 2018. januári hatályba lépéssel megjelenik a szociális diagnózis, mint a szociális szolgáltatások igénybevételét megelőző, szükségleteket, jogosultságokat vizsgáló módszer, illetve intézkedés. A szociális diagnózist felvevő szakember felméri a család helyzetét, a szolgáltatások igénybevételét a diagnózis határozza meg, a Szociális Segítő Szolgálat bevonható a segítő munkába. A szociális diagnózis kliens oldalról javaslat, de a szociális szolgáltatókat és intézményeket kötelezi.

**Házi segítségnyújtás**

Házi segítségnyújtás keretében van szociális segítést és személyi gondozást igényelni.

1. **Házi segítségnyújtás keretében biztosítani kell:**

* a lakókörnyezeti higiénia megtartásában való közreműködést
* a háztartási tevékenységben való közreműködést
* a veszélyhelyzetek kialakulásának megelőzésében és a kialakult veszélyhelyzet elhárításában történő segítségnyújtást
* szükség esetén a bentlakásos szociális intézménybe történő beköltözés segítését.
* az ellátást igénybe vevővel a segítő kapcsolat kialakítását és fenntartását,
* a gondozási és ápolási feladatok elvégzését,
* a szociális segítés keretében elvégzendő feladatokat.

**2.Az ellátás igénybe vétele térítés köteles** A kötelezett által fizetendő személyi térítési díj összegét az intézményvezető konkrét összegben állapítja meg, és arról az ellátást igénylőt a megállapodás megkötésekor írásban tájékoztatja.

  A szociális alapszolgáltatás személyi térítési díjának megállapításánál figyelembe kell venni:

* a szolgáltatást igénybe vevő személy rendszeres havi jövedelmét,
* kiskorú igénybe vevő esetén a családban egy főre jutó rendszeres havi jövedelmet kell figyelembe venni, azzal, hogy  A megállapított térítési díj nem haladhatja meg a fentiekben megállapított jövedelem 25% -át, illetve 30%-át  ha a házi segítségnyújtás mellett étkezést is biztosítanak.

A személyi térítési díj összege a megállapítás időpontjától függetlenül évente két alkalommal vizsgálható felül és változtatható meg, kivéve, ha az ellátott jövedelme a) olyan mértékben csökken, hogy a törvényben meghatározott térítési díj fizetési kötelezettségének nem tud eleget tenni; b) az öregségi nyugdíj mindenkori legkisebb összegének 25%-át meghaladó mértékben növekedett.

**3.Házi segítségnyújtás igénybevételét megelőzően vizsgálni kell a gondozási szükségletet**, melynek keretében meg kell állapítani, hogy

* az ellátást igénylő esetében szociális segítés vagy személyi gondozás indokolt,
* meg kell állapítani továbbá a napi gondozási szükséglet mértékét.

A gondozási szükséglet vizsgálatát a  szolgáltatás iránti kérelem alapján az intézményvezető végzi el.

Ha a vizsgálat eredményeként megállapítást nyer, hogy a gondozási szükséglet– az annak vizsgálatáról szóló 36/2007. (XII. 22.) SZMM rendeletben meghatározott értékelő adatlap szerint – III. fokozatú, a szolgáltatást igénylőt tájékoztatni kell  a bentlakásos intézményi ellátás igénybevételének lehetőségéről. Ebben az esetben a szolgáltatást igénylő az intézményi elhelyezés időpontjáig házi segítségnyújtásra jogosult.

**4.A szolgáltatás igénybevétele önkéntes:**

* az ellátást igénylő kérelmére, indítványára történik;
* ha az ellátást igénylő személy cselekvőképtelen, a kérelmet, illetve indítványt – az érintett személy véleményét lehetőség szerint figyelembe véve – a törvényes képviselője terjeszti elő;
* a korlátozottan cselekvőképes személy a kérelmét, a törvényes képviselőjének beleegyezésével vagy – ha e tekintetben a bíróság a cselekvőképességét nem korlátozta – önállóan terjesztheti elő.

A személyes gondoskodást nyújtó szociális ellátások igénybevételét szóban vagy írásban szükséges kérelmezni.

A kérelem esetén a kérelem előterjesztésekor be kell nyújtani a 9/1999.(XI.24.) számú SZCSM rendelet 1. számú melléklet II. része szerinti jövedelemnyilatkozatot.

A gondozási szükséglet vizsgálatának részletes szabályait, a vizsgálathoz benyújtandó igazolások felsorolását a 36/2007.(XII.22.  SZMM rendelet tartalmazza.

A gondozási szükséglet vizsgálatáért, felülvizsgálatáért, a szolgáltatást igénylő személytől vagy törvényes képviselőjétől térítési díj nem kérhető.

**Szociális étkeztetés**

**1.Az étkeztetés keretében azoknak a szociálisan rászorult lakosok**nak a legalább napi egyszeri meleg étkezéséről kell gondoskodni, kik azt önmaguk, illetve eltartottjaik részére tartósan vagy átmeneti jelleggel nem képesek biztosítani

**2.Az ellátás térítés köteles**. A kötelezett által fizetendő személyi térítési díj összegét az intézményvezető konkrét összegben állapítja meg, és arról az ellátást igénylőt a megállapodás megkötésekor írásban tájékoztatja.

Különösen:

1. koruk,
2. egészségi állapotuk,
3. fogyatékosságuk, pszichiátriai betegségük,
4. szenvedélybetegségük, vagy
5. hajléktalanságuk miatt.

**3.A lakosság szükségleteinek megfelelően szervezhető az étel:**

1. kiszolgálásával egyidejű helyben fogyasztással,
2. elvitelének lehetővé tételével,
3. lakásra szállításával.

Ha az étkeztetésben részesülő személy egészségi állapota indokolja, a háziorvos javaslatára az ellátást igénybe vevő részére diétás étkeztetést kell biztosítani.

**4.A személyes gondoskodás nyújtó szociális ellátások igénybevétele önkéntes:**

* az ellátást igénylő kérelmére, indítványára történik;
* ha az ellátást igénylő személy cselekvőképtelen, a kérelmet, illetve indítványt – az érintett személy véleményét lehetőség szerint figyelembe véve – a törvényes képviselője terjeszti elő;
* a korlátozottan cselekvőképes az ellátást igénylő kérelmére, indítványára történik;
* ha az ellátást igénylő személy cselekvőképtelen, a kérelmet, illetve indítványt – az érintett személy véleményét lehetőség szerint figyelembe véve – a törvényes képviselője terjeszti elő;
* a korlátozottan cselekvőképes személy a kérelmét, a törvényes képviselőjének beleegyezésével vagy – ha e tekintetben a bíróság a cselekvőképességét nem korlátozta – önállóan terjesztheti elő

**5.A személyes gondoskodást nyújtó szociális ellátások igénybevételét szóban vagy írásban szükséges kérelmezni.**

Szociális étkezés esetén a kérelem előterjesztésekor be kell nyújtani a 9/1999.(XI.24.) számú SZCSM rendelet 1. számú melléklet II. része szerinti jövedelemnyilatkozatot.

Ha az ellátott, törvényes képviselője, vagy a térítési díjat megfizető személy a személyi térítési díjat vitatja, illetve annak csökkentését vagy elengedését kéri,

* állami fenntartó esetén az intézményi térítési díj összegéről szóló írásbeli tájékoztatás kézhezvételétől számított nyolc napon belül a fenntartóhoz fordulhat, ezt követően a fenntartó döntésének felülvizsgálata bíróságtól kérhető,
* nem állami fenntartó esetén a bíróságtól kérheti a térítési díj megállapítását. A fenntartó döntéséig, illetve a bíróság jogerős határozatáig a korábban megállapított személyi térítési díjat kell megfizetni.

***6. Panasztétel*** lehetősége, kivizsgálási módja: Az igénybe vevő/ szülő/ törvényes képviselő a családsegítés és gyermekjóléti szolgáltatással, valamint étkeztetéssel és házi gondozással kapcsolatos panaszával elsősorban a Nagytarcsai Szociális Segítő Szolgálat intézményvezetőjéhez fordulhat. A panasz kivizsgálásának eredményéről az intézményvezető írásban tájékoztatja az igénybe vevőt.

Amennyiben az igénybe vevő ezen eljárással nem ért egyet, a Nagytarcsa Község Polgármesteréhez fordulhat.

Az igénybe vevő szükség esetén kérheti a területileg illetékes Ellátott jogi, ill. Gyermekjogi képviselő segítségét is. Elérhetőségeik az Intézményben jól látható helyen, a faliújságon került kifüggesztésre.

Az ellátottak jogait, érdekeit képviselő szakemberek adatai: Az illetékes betegjogi képviselő jelenleg Lengyel Ingrid (telefon: +36 20 4899 609, e-mail cím: [ingrid.lengyel@ijb.emmi.gov.hu](mailto:ingrid.lengyel@ijb.emmi.gov.hu)), a gyermekjogi képviselő Juhász Leventéné (telefon: +36 20 4899 629, e-mail cím: [leventene.juhasz@ijb.emmi.gov.hu](mailto:leventene.juhasz@ijb.emmi.gov.hu)), ellátott jogi képviselő: Forgács Béla (telefon: +36 20 4899 529, e-mail cím: [bela.forgacs@ijb.emmi.gov.hu](mailto:bela.forgacs@ijb.emmi.gov.hu)).

Az igénybe vevő jelen tájékoztatási nyilatkozatot tudomásul veszi, valamint hozzájárulását adja, hogy az általa megadott adatokat - az 1992. évi LXVI. törvény a polgárok személyi adatainak és lakcímének nyilvántartásáról, az 1993. évi III. törvény a szociális igazgatásról és szociális ellátásokról 18-24.§-a, a 2011. évi CXII. törvény az információs önrendelkezési jogról és az információszabadságról, valamint a Szociális Munka Etikai Kódexének rendelkezéseit figyelembe véve,- a Nagytarcsai Szociális Segítő Szolgálat a nyilvántartási rendszerében, illetve a KENYSZI elektronikus nyilvántartásában rögzítse és kezelje.

**Vonatkozó jogszabályok:**

* 1993. évi III. törvény a szociális igazgatásról és a szociális ellátásokról
* 1997. évi XXXI. törvény a gyermekek védelméről és a gyámügyi igazgatásról
* 149/1997 (IX. 10.) Korm. rendelet a gyámhatóságokról, valamint a gyermekvédelmi és gyámügyi eljárásról
* A gyámhatóságok, a területi gyermekvédelmi szakszolgálatok, a gyermekjóléti szolgálatok és a személyes gondoskodást nyújtó szervek és személyek által kezelt személyes adatokról szóló 235/1997. (XII. 17.) Kormányrendelet
* 15/1998. (IV. 30.) NM rendelet a személyes gondoskodást nyújtó gyermekjóléti, gyermekvédelmi intézmények, valamint személyek szakmai feladatairól és működésük feltételeiről
* 1/2000. (I. 7.) SzCsM rendelet a személyes gondoskodást nyújtó szociális intézmények szakmai feladatairól és működésük feltételeiről
* A személyes gondoskodást nyújtó gyermekjóléti alapellátások és gyermekvédelmi szakellátások térítési díjáról és az igénylésükhöz felhasználható bizonyítékokról szóló 328/2011. (XII. 29.) Kormányrendelet
* 2015. évi CXXXIII. törvény egyes szociális és gyermekvédelmi tárgyú törvények módosításáról
* a szociális, gyermekjóléti és gyermekvédelmi igénybevevői nyilvántartásról és az országos jelentési rendszerről szóló 415/2015. (XII. 23.) Korm. rendelet
* 381/2016. (XII. 2.) Korm. rendelet az Integrált Jogvédelmi Szolgálatról
* A személyes gondoskodást végző személyek adatainak működési nyilvántartásáról szóló 8/2000. (VIII. 4.) SzCsM rendelet
* Az információs önrendelkezési jogról és az információszabadságról szóló 2011. évi CXII. törvény
* A panaszokról és a közérdekű bejelentésekről szóló 2013. évi CLXV. törvény

Alulírott \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ (szül. hely, idő:\_\_\_\_\_\_\_\_\_\_\_\_\_\_\_\_\_\_\_\_\_, an.:\_\_\_\_\_\_\_\_\_\_\_\_\_\_\_\_\_\_\_\_) igénybe vevő aláírásommal elismerem, hogy tájékoztatásom megtörtént, a fent leírtakat tudomásul vettem, mely magában foglalja, hogy a Nagytarcsai Szociális Segítő Szolgálat, mely területeken nyújt segítséget. A dokumentumból egy eredeti példányt átvettem. Személyes adataim használatához hozzájárulok (ld. Adatvédelmi nyilatkozat).

Tudomásul veszem, hogy az együttműködési megállapodás aláírásának napja azonos a szolgáltatás nyújtás megkezdésének dátumával.

Nagytarcsa, \_\_\_\_\_\_ év \_\_\_\_\_\_\_\_\_\_\_\_\_\_\_\_\_ hónap \_\_\_\_\_\_\_\_ nap

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Igénybe vevő Intézményvezető

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Szülő/ törvényes képviselő